
Наблюдаваното „възраждане“ на религиите в съвременността е реак- 
ция на интензивните социални промени и глобализацията. В България този 
процес носи спецификата на прехода от тоталитарно към демократично 
общество и се наблюдава както по отношение на различни християнски 
направления, така и на исляма. Редицата терористични актове, извършени 
от мюсюлмани в различни части на света, водят до повишен обществен и 
изследователски интерес към ислямския радикализъм. Като цяло в Европа 
вниманието е концентрирано върху имигрантския ислям. Не липсват обаче 
изследвания и за района на Балканите. 

В последните години медиите многократно коментират темата за на- 
влизането на радикален ислям в България. С представения текст си поста- 
вям за цел да коментирам проблема за „градиционния“ и „новия“ ислям в 
страната, използвайки лични интервюта с български мюсюлмани, вклю- 
чително с имами на някои селища". Като изворов материал са привлечени 
и публикации в пресата, мюсюлмански интернет сайтове и видеоклипове. 

Мюсюлманското население в България наброява около 12% от гражда- 
ните на страната”, като ислямът се изповядва от хора с различна етническа 
принадлежност - турци, роми, българи. В огромната си част мюсюлманите 
в България са автохтонно население, резултат от османското владичество 
на Балканите, за разлика от редица страни в Западна Европа, където MIO- 
сюлманите са имигранти от втората половина на ХХ в. В България ими- 
грантският поток все още е слаб и няма формирани големи мюсюлмански 
имигрантски общности. 

На Балканите мнозинството мюсюлмани изповядват сунизъм в него- 
вия ханафитски вариант (Чуков 2004: 255). Практикуваният в България 
ислям също се отнася предимно към школата на ханафитите. Той, от една 
страна, носи традициите на исляма в Османската империя, а от друга, на 
историческото развитие на третата българска държава. ХХ в. се очертава 


! Теренните ми наблюдения са направени в рамките на различни изследователски 
проекти, материалите са архивирани в ИЕФЕМ - БАН. 

2 Такъв е процентът според предходните преброявания. Според данни от преброя- 
ването на населението от 2011 г. православните християни в страната са 4 374 135, мю- 
сюлманите - 577 139, протестантите — 64 476, католиците - 48 945, представителите на 
по-малобройни вероизповедания са 11 444. При преброяването 409 898 човека не са поже- 
лали да се самоопределят по вероизповедание, а 272 264 човека са заявили, че нямат ве- 
роизповедание. Прави впечатление големият брой хора, отказали да се идентифицират по 
религиозна принадлежност. Данните са на Националния статистически институт - http:// 
statlib.nsi.bg:8181/isisbgstat/ssp/fulltext.asp?content=/FullT/FulltOpen/P_22_2011_T1 КМ№2. 
pdf (1.11. 2012). 

3 За формирането на мюсюлманските общности на Балканите вж. Желязкова 1997. 

като труден период за мюсюлманите в България, които изповядват рели- 
гията си в светска държава с преобладаващо християнско население, която 
често се намесва в религиозните им дела. През изминалото столетие уп- 
равляващите на няколко пъти се опитват с насилствени мерки да интегри- 
рат мюсюлманите към българската нация. По време на Балканската война 
(1912-1913 г.) българите мюсюлмани са насилствено покръстени. В годи- 
ните на Втората световна война много от тях са принудени да сменят име- 
ната си с български. Модернизацията през втората половина на ХХ в. води 
до значима промяна в бита и светогледа на хората. Самата социалистиче- 
ска идеология се отнася негативно към религиозността и чрез властови 
механизми изтласква религиозната изява в частната семейна сфера. През 
периода на социализма броят на районните мюфтийства и на имамите е 
намален, а назначаването на свещенослужители се контролира от властите 
(Груев 2003: 188-189). Комунистическата власт през 70-те и 80-те години 
на ХХ в. принуждава българите мюсюлмани и турците да сменят имена- 
та си с български. Властта полага усилия да премахне външните белези 
на ислямска принадлежност от облеклото на мюсюлманите – фереджето, 
яшмака, шалварите, но мюсюлманите им намират заместители - шлифер, 
манта, панталон, анцуг; при мъжете чалмите и фесовете са сменени от та- 
кета (Груев, Кальонски 2008: 34). Наложената забрана върху публичното 
демонстриране на религиозната принадлежност (чрез облекло, посещение 
на молитвени домове, празнуване на религиозни празници) води до не- 
гативни реакции сред мюсюлманското население, като в някои райони се 
стига до открито противопоставяне на властите (Груев, Кальонски 2008). 
Някои българи мюсюлмани обаче виждат в провежданата политика въз- 
можност за интеграция към макрообществото (Георгиева 1994: 142). 

Миграционните процеси през втората половина на ХХ в. също оказват 
значително влияние върху религиозната идентичност на хората, тъй като 
прекъсват традиционния модел на предаване на религиозното знание в се- 
мейството и общността. Броят на хората в районите с компактно мюсюл- 
манско население продължава да намалява и в годините на прехода, когато 
икономическата криза се отразява особено тежко на минната промишле- 
ност в тези райони, а оттам и на демографското им състояние. Едва ли е 
случайно, че в региони, които до годините на прехода са били засегнати 
по-слабо от миграцията и са запазили по-многобройно население, мюсюл- 
манската идентичност е по-силно изразена. 

След демократичните промени в България през 1989 г. мюсюлманите 
получават възможност да възстановят мюсюлманските си имена, както и 
свободно да изповядват своята религия. Сред различните мюсюлмански 
общности в годините на прехода се забелязват разнопосочни тенденции по 
отношение на религиозността и на идентичността. 

Ромите мюсюлмани в България в социално отношение са най-марги- 
нализираната група. Специфична особеност на тяхната общност през по- 
следните две десетилетия е процесът на конверсия към редица евангелски 


църкви (Славкова 2007), наблюдават се и процеси на реислямизация под 
влияние на различни ислямски организации. 

Практикуваният от турците ислям в България донякъде търпи влияние 
от турските изселници“, които подпомагат с дарения джамии, тюрбета, ве- 
чери ифтар по време на рамаданския пост. В много от селищата, заселени 
с компактно турско население, са възстановени джамиите, възобновено е 
отбелязването на традиционните мюсюлмански празници. На молитва в 
джамиите се събират само по-възрастните мъже. Възрастните жени носят 
забрадки и шалвари, докато по-младите жени са с европейско облекло. Тур- 
ците, които емигрират в Турция, отбелязват разлика по отношение на ре- 
лигиозността между българските турци и турците в Турция (Маева 2006). 
Тази по-скоро светска ориентация на турците в България намира отражение 
и в светския характер на представляващата ги политическа партия ДПС. 

Много по-разнообразни процеси протичат в общността на българите 
мюсюлмани (Троева 2011). Част от тях, основно живеещите в съседство с 
турци, се самоопределят като българи. Те запазват българските си имена и 
отбелязват мюсюлманските празници и обичаи като част от наследена от 
родителите им традиция, без да се придържат стриктно към религиозните 
норми. В много от селищата практикуваният ислям носи характеристиките 
на локалната традиция (включваща почитането на тюрбета, правенето на 
мевлид, даването на девир при погребение и др.). Младите жени са с ев- 
ропейско облекло. Джамиите се посещават само от възрастни мъже. При 
някои от по-възрастните имами и ходжи се наблюдава съвместяване на тра- 
диционни и на канонични погребални практики. 

Българите мюсюлмани отчитат настъпилите промени във всекиднев- 
ната и празничната им култура — „от старите традиции изгубихме некол- 
ко мюсюлмански празници. Изгубихме байряма. Хората се изобретиха на 
неверници. 45 години не е малко. Забравиха се. Не го научиха... Сега нема 
старото облекло“ (с. Стърница). Ето как един възрастен българин мюсюл- 
манин дефинира мюсюлманската си принадлежност - „в турската рели- 
гия Кораня и курбаня най-голямата работа... Аз съм мюсюлманин. Щом се 
кланяш, и говеш, и верваш в Аллаха, верваш в Господа, значи си“ (с. Оряхо- 
вец). Същевременно се наблюдават представи, разминаващи се с догмите 
на исляма - „и Аллах, и Господ, и природата е едно“ (с. Горна Дрянка), „га 
е за курбан, се ракия не пие“ (с. Босилково). При част от българите мю- 
сюлмани се наблюдава отдръпване от мюсюлманската обредност и вяра, 
което възрастните им родители не одобряват - „ние си верваме нашено. 
Пък децата са учили българско, те не верват“ (с. Долна Дрянка). Някои 
българи мюсюлмани се декларират като атеисти. Други приемат източното 
православие, като с този акт желаят окончателно премахване на дуализма, 
заложен в българския им език и идентичност и мюсюлманското вероиз- 


4 Десетки хиляди турци напускат България в поредица от изселнически вълни и се 
установяват в Република Турция. 


поведание. Тази тенденция е по-видима при по-младите и живеещите в 
градовете българи мюсюлмани (Източните и Северните Родопи). 

Обратна тенденция се наблюдава сред българите мюсюлмани в За- 
падните Родопи, в Маданско и Рудоземско. В тези региони тече процес на 
реислямизация и на лустрация на традиционния ислям. Там стриктно се 
спазва сключването на религиозен брак (никях) преди гражданския. Обряз- 
ванията се провеждат с голяма тържественост. Строго се съблюдава постът 
през месец рамадан. В селищата се издигат големи джамии, често с даре- 
ния не само от местни мюсюлмани, но и от различни арабски фондации. 

Логично е да се зададе въпросът на какво се дължат тези разнопосочни 
тенденции в религиозността на българите мюсюлмани. След промените от 
1989 г. в районите, населени с мюсюлманско население, икономическата 
криза се усеща особено силно. В много селища, както бе споменато, се за- 
тварят мините, а именно те са осигурявали работа за голяма част от мъже- 
те. Така за кратък период редица хора остават без работа и без перспекти- 
ва да намерят препитание в родните си селища. Според изследователката 
на мюсюлманите в Мадан и Рудозем К. Годсии закриването на мините и 
наличието на много безработни мъже е основен фактор за новите форми 
на религиозност в тези селища (СПодзее 2010: 25). Авторката смята, че 
приемането на „ортодоксалния“ ислям в постсоциалистическа България се 
дължи на желанието на българите мюсюлмани да имат пълна религиозна 
свобода, каквато са нямали по времето на социализма, но и на стремежа 
им към икономическа справедливост, която им липсва в годините на прехо- 
да. На „ортодоксалния“ ислям българите мюсюлмани гледат като на трети 
идеологически път за желаното развитие, комбинирайки положителните 
неща от двете икономически системи - религиозните свободи и икономи- 
чески просперитет и социална справедливост (СПодзее 2010а). 

Безспорно описаните причини имат значение за наблюдаваните транс- 
формации в религиозния живот на мюсюлманските общности в България, 
но те не дават отговор на въпроса защо тези общи условия водят до съвсем 
различна реакция при мюсюлманите в различни региони и от различни ет- 
нически групи. Мисля, че този различен развой е свързан с разнообразни- 
те процеси в идентичността на различните групи мюсюлмани в България. 
Процес на възраждане на исляма се наблюдава в Гоцеделчевско, Маданско, 
Рудоземско, където българите мюсюлмани се самоопределят като „гур- 
ци“, „помаци“, „мюсюлмани“ и се разграничават от българите християни. 
Именно там религията е основата, около която се конструира идентичност- 
та. Въпреки тези тенденции и в тези райони българи мюсюлмани от сред- 
ното и по-младото поколение имат съзнание за гражданска принадлежност 
към българската нация”. 


2 Респондент от Гоцеделчевско аргументира самоопределянето си като българин със 
следните думи - „я се определям българин, живея в България, служил съм в българската 
армия, учил съм в българско училище. Образованието, което ми е дадено, съм го вземал в 

Не трябва да се забравя и фактът, че районите с мюсюлманско населе- 
ние са включени в българската държава по различно време. Не случайно 
българите мюсюлмани в Родопите, чиито селища влизат в територията на 
България по-рано (след Съединението от 1885 г.), са по-склонни в наше 
време да изявяват българска идентичност от тези, чиито родни места са 
включени в българската държава след Балканските войни (1912-1913 г.). 
Така например в община Лъки, която също е селищна система с преоблада- 
ваща минна промишленост, кризата и безработицата в годините на прехода 
са значителни. Там обаче преобладава тенденцията към самоопределяне на 
българите мюсюлмани като българи, към практикуване на традиционен ис- 
лям и не се наблюдава реислямизация. Селищата в Лъкинския район обаче 
влизат в пределите на българската държава по-рано и повече поколения 
българи мюсюлмани са живели в условията и под влиянието на българ- 
ската държава за разлика например от жителите в Маданско и Рудоземско. 
Значима е и ролята на географското разположение на съответните селища. 
Община Лъки се намира по-близо до вътрешността на страната, близо до 
градове като Асеновград и Пловдив. Мадан и Рудозем с прилежащите им 
околни села са разположени във вътрешността на планината, с по-малко 
връзки с големи градски центрове. За степента и вида религиозност на бъл- 
гарите мюсюлмани от съществено значение е и с какви етноконфесионал- 
ни групи те съжителстват. Както бе посочено, религиозността е в пряка 
връзка с идентичността, а тя от своя страна винаги е релационна по отно- 
шение на други общности (българи християни, турци). 

Немаловажно за тенденциите в религиозността на българските мю- 
сюлмани е и състоянието на тяхната основна религиозна институция — 
Главно мюфтийство с неговите подразделения в страната. През целия пе- 
риод на прехода то е разтърсвано от противоборства и съдебни дела, при 
които главни мюфтии, избрани на различни мюсюлмански конференции, 
си оспорват взаимно легитимността. Според изследователката Н. Рагару 
има борба за надмощие между протурско и проарабско ориентираната мю- 
сюлманска интелигенция в България, която има отражение и върху борбата 
за надмощие в мюфтийството (Кагаги 2001: 272). В настоящия момент за 


България, не съм го вземал в Турция или в Саудитска Арабия. Тук съм израснал, животът 
ми е протекъл. Навънка съм излязъл, само един месец и половина съм бил в Турция, това 
е. Определям се като българин. Вярата си ми е мюсюлманска. Докато съм се събирал с 
наши стари хора от мойто си село. Те казват: „Сакън, дума да не става, аз не съм бъл- 
гарин“. „Добре, като не си българин, какъв си бе, човек?“. „Паспортът ти е български, 
хлябът ти е български, в българска армия си служил, всичко ти е българско“ - викам. „Ти 
си български гражданин, бе“. Нашият пратеник Мохамед казва, че всеки трябва да се 
жертва за родината си, независимо в каква родина живее. Щом живееш в България, ти 
трябва да се жертваш за тази родина. Тази родина е твойта майка, тва е. Няма значе- 
ние каква религия изповядваш. Родината ти е България, ти си длъжен да се жертваш и 
да умреш за България. Ти си си мюсюлманин, обаче където ти е вързан пъпът, където ти 
е паднал пъпът, там. Това е. За там трябва да умреш“. 


Главно мюфтийство спорят Недим Генджев и Мустафа Алиш Хаджи, като 
през 2011 г. съдът призна втория за духовен глава на мюсюлманите. 


Религиозното обучение 


За формите на практикувания ислям от съществено значение е и систе- 
мата за предаване на знания, свързани с религията. Опитите джамийските 
училища да се трансформират в общообразователни датират от 30-те годи- 
ни на ХХ в. (Маринов 1994: 21). В първите години на прехода след 1989 г. 
мюсюлманските общности в България се оказват с малко и недостатъчно 
подготвени религиозни специалисти. Мюсюлмански духовници се под- 
готвят в трите общообразователни средни мюсюлмански училища в Русе, 
Шумен и Момчилград. Мъжкото училище в Момчилград и девическото 
вс. Рогозче, което е негов филиал, са създадени през 1991 г. с акт на Ми- 
нистерския съвет след подписване на спогодба между България и Турция 
(Толев 2001; Босаков 2010: 109). В тях се изучават специални предмети с 
български и турски преподаватели и по програма, одобрена от инспекто- 
рата на Министерството на образованието и науката. Учениците ползват 
четиригодишен безплатен пансион (Толев 2001). При завършването на o6- 
разованието си младежите получават документ от Главно мюфтийство, че 
могат да работят като имами (Босаков 2010: 110). 

В гр. Сърница, Велинградско, се провеждат курсове за имами, финан- 
сирани от фондация „Heya“ (Толев 2001). Именно това училище попада в 
центъра на подозренията за връзки с ислямската фондация „Ал Уакф ал 
ислами“. Там според данни на пресата учи съквартирант на един от ини- 
циаторите на атентатите в Мадрид от 11 март 2004 г. (Гавание 2005). През 
2007 г. училището в Сърница е закрито поради обвинения в проповядване 
на радикален ислям. 

Освен в мюсюлманските училища, ислям се изучава и в избираеми 
часове по религия в общообразователните училища и в коран-курсове към 
джамиите. По данни на Главното мюфтийство от 2000 г. насам годишно 
над 4000 деца учат ислям като предмет в училище. В съботно-неделни ко- 
ран-курове към джамиите се изучава не само Коранът, но и всички ритуа- 
ли, които един мюсюлманин трябва да спазва. Те се провеждат отделно 
за момичета и момчета. В Смолянско всички преподаватели по религия и 
ислям са завършили Висшия ислямски институт, а 9090 от ходжите са на 
възраст до 35 години”. През 1991 г. е изграден Полувисш духовен ислямски 
институт. На негова основа през март 1998 г. с решение Хо 15 на Министер- 


Специалните предмети са: Коран, живот на пророка Мохамед, философия на исля- 
ма, история на исляма, морал и етика на исляма. 
7 http://zlatograd-islam.com/show_gDetails.asp?ID=48 (15.03.2011). 

ския съвет е създаден Висшият ислямски институт“. Досега обаче институ- 
тът не е акредитиран от държавата. Гурското Управление по религиозните 
дела предоставя всяка година стипендии на български мюсюлмани за ре- 
лигиозно образование в Гурция. 

През 90-те години на ХХ в. младежи от България започват да се обу- 
чават в ислямски университети в мюсюлмански държави, където се запоз- 
нават с един по-различен ислям от практикувания в родината им. Това е 
особено характерно за българите мюсюлмани, учили в арабски държави. 
Те приемат нови интерпретации на исляма с обяснението, че ислямът на 
Балканите е бил изкривен под влияние на османските турци. Според млад 
имам в Гоцеделчевско „тяхното е новото, на старите хора..., когато са 
влезнали тука османлиите, те са вкарали в религията девир, нововъведе- 
ния, това е абидат“. Според друг имам от същия регион тези практики са 
от Османската империя, но вече ив Турция ги преодоляват под влияние на 
арабския свят. В наши дни българите мюсюлмани започват да се чувстват 
като изпълняващи „истинския“ ислям, за разлика от турците, с което общ- 
ността им получава символен реванш за усещането от предходния период, 
че са втора ръка мюсюлмани по отношение на турците”. 

Така в годините на прехода при някои мюсюлмански общности в Бъл- 
гария се наблюдава процес на подмяна на „градиционния“ ислям, който 
носи чертите на специфична локална традиция, с „ортодоксалния“ ислям, 
като под „ортодоксален“ ислям изследователи разбират проповядваната от 
уахабитите интерпретация на исляма (Сводзее 2010: 15). В проучване на 
Института за философски изследвания” върху рисковете за България от 
ислямски фундаментализъм се твърди, че „наблюдаваме опасни тенденции 
на ерозия на този традиционно-битов ислям и замяната му с версии на по- 
литически ислям, идващи от Турция и от Близкия Изток“ (Проданов 2005: 
20). Какво всъщност представлява уахабизмът? 


Уахабизъм, салафизъм, ислямизъм 


Началото на уахабизма е поставено през ХУШ в. от Мухамад ибн 
Абд ал-Уахаб, който принадлежи към ислямската правна школа ханбали 
(Asthana, Nirmal 2009: 60). Според неговите идеи ислямът трябва да бъде 
изчистен от привнесеното и да се върне към първоначалната си чистота. 
Идеи за връщането към корените на исляма се появяват периодично в ис- 


8 http://www.genmuftibg.net/bg/education/43-vii.html (15.03.2011). 
2 По въпроса вж. СПодзее 2010а. 

10 През 2005 г. научноизследователска група „Религия и сигурност“ към Института 
за философски изследвания в резултат на теренни проучвания и научно-теоретична разра- 
ботка печели първа награда на ЦИНСО - БАН и организира мащабна конференция на тема 
„Рискове за България от ислямски фундаментализъм и тероризъм“. 

лямската философска традиция (Amghar 2007: 40). Така например още 
през XII-XIV в. Аиб Тайм иска да върне религията в чистия й вид от вре- 
мето на пророка Мохамед и първите халифи (Велков 2009). Уахабизмът 
се обявява против шиизма и против почитането на светците (Lacroix 2009: 
60). През 1924-1925 г. уахабитите завоюват Хиджаз (провинция в Саудит- 
ска Арабия) и образуват уахабитско царство (Кралство Саудитска Арабия), 
укрепвайки с течение на годините влиянието си върху страните от Араб- 
ския полуостров, държавите от Средна Азия и Северна Африка (Тодорова 
2010). През ХХ в. уахабизмът подкопава влиянието на другите ислямски 
сунитски школи (ханафитската, маликитската и шафаитската), както и на 
суфизма. Една от причините за този успех на уахабитите е по-големият 
финансов потенциал, с който разполагат (Чуков 2004: 205). 

Под влияние на уахабизма в средата на ХГХ в. е поставено началото на 
салафизма (Asthana, Nirmal 2009: 61). На неговата основа от 60-те години 
на ХХ в. насам в Саудитска Арабия се развива съвременният салафизъм 
(Гасготх 2009: 62). Терминът салафизъм произлиза от названието на пър- 
вата генерация мюсюлмани - салеф, салафити (Amghar 2007: 39). Caja- 
фитите идеализират средновековната ислямска общност (Чуков 2008). Съ- 
временните салафити разбират салафизма като „чист ислям“ (Abdel-Latif 
2009: 70). 

Салафизмът става една от основните форми на реислямизация в За- 
падна Европа, процес, наблюдаван от края на 80-те години на ХХ в. до 
наши дни сред младите мюсюлмани (Amghar 2007: 39; АБде!-Гай? 2009: 
69). При салафизма в Европа се наблюдават три течения: на революционе- 
рите (джихадизъм), предикативният салафизъм с фокус върху религиозно- 
то обучение и неучастие в западния политически живот и политическият 
салафизъм (Amghar 2007: 38, 45). След терористичните атаки от 11 септем- 
ври 2001 г. много ислямистки и салафитски организации в различни дър- 
жави са подложени на стриктен контрол или забрана (Abdel-Latif 2009: 70). 

Салафитската теология се използва и от ислямистите (Коу 1994: 35). 
Произходът на ислямизма се свързва с организациите „Мюсюлмански 
братя“, създадена в Египет през 1928 г., и Джамаат-и Ислами в Пакис- 
тан, основана 1941 г. Въпреки че ислямистите са политически акгивни, 
ислямизмът като политически проект се проваля, защото с годините той 
се трансформира в неофундаментализъм, който вече не предлага модел за 
различно общество, а само установяване на ислямското право (Коу 1994). 
Термините ислямски фундаментализъм, ислямизъм и политически ислям 
често се използват като синоними. 


„Новият“ ислям в България 


Какви промени настъпват в изповядването на исляма в България в по- 
следните две десетилетия? Завърнали сев България от обучение B арабски 
държави, младите мюсюлмани се стремят да ревизират някои норми на 

традиционния ислям в родните си селища. В опита си да „изчистят“ ис- 
ляма от неканонични елементи, те често влизат в сблъсък с възрастните 
мюсюлмани, които се придържат към традиционното изповядване на исля- 
ма. Така се очертава един генерационен конфликт, който в някои селища е 
довел до разделяне на стари и млади в различни джамии. 

Такъв е случаят със с. Долно Дряново, община Гърмен, където има 
десетина младежи, които са учили ислям в Сирия и Иордания. Съществува 
разминаване между тях и старите хора по отношение на различни аспекти 
на обредността. Младежите в селото са успели да надделеят над възраст- 
ните: „Младите изменят некои работи. Старите не щат. Те си искат 
по старому и така. (И кой надделява?) Младите. Повече са. Младите, 
които учат надолу, са повече и обединяват и по-младите, и така“. В се- 
лището има две джамии. В старата се събират повече възрастните хора 
— „с религията от дядовците“. Новата джамия е предпочитана от по-мла- 
дите, образовалите се в Близкия изток. Според възрастните хора шапките 
са задължителни при молитва, докато младите мюсюлмани се молят без 
шапки. При петъчната молитва старите правят повече рекяти от младите. 
Обучените в Йордания правят намаз и в домовете си, докато останалите се 
кланят основно в джамията. Жените през месец рамадан ходят в джами- 
ята, която посещават съпрузите им. Респондентите мюсюлмани си дават 
сметка за разликите между традиционния ислям, който се практикува, и 
нормата, която училите в чужбина младежи се опитват да наложат. Трак- 
товката на тези несъответствия е различна - от неглижиране: „има малко 
разминаване, нищожни разминавки, не е нещо сериозно“ (с. Дебрен), до 
осъзнаване, че конфликтът е сериозен: „между старите и младите няма 
разбиране никакво“ (с. Осиково) (Кюркчиева, Гроева-Григорова, Бончева- 
Лучева, Косева, Димитрова 2008). 

Сред практиките, възприемани като „нововъведения“ от османско вре- 
ме, които трябва да бъдат премахнати според младите българи мюсюлма- 
ни, е посещението на тюрбета, където се вижда „възвеличаване на човек“, 
несъвместимо с нормите на исляма. Българите мюсюлмани в с. Чепинци, 
които през 80-те и началото на 90-те години на ХХ в. ходят на тюрбета на 
мюсюлмански светци, през 1993 г. вече прекратяваг тази практика, след 
като научават от следвали ислям в арабски страни, че това е нововъведение 
от турците“. 

Друг пример е обичаят девир, изпълняван при смърт на мюсюлманин. 
Според традицията, когато умре един човек, трябва да му се платят религи- 
озните задължения, които не е изпълнил като мюсюлманин. С тази цел при 
обичая девир се събират пари, които се завиват в кърпа и се прехвърлят 
от човек на човек, за да бъдат простени греховете на покойния. Сумата се 


И С. Чепинци, 1993 r., зап. Е. Троева. По въпроса вж. също Кръстева-Благоева, Бла- 
roes 2003: 50. 

изчислява по следния начин: от броя години на човека се изваждат първите 
12 години, когато той не е грешен. Останалите години се умножават по 12 
месеца и се получава даден брой месеци живот. За месеците, в които мю- 
сюлманинът не е изпълнявал религиозните си задължения, се вземат пари, 
които се наричат кеферет или откупление. Стойността на откуплението е 
равна на стойността на прехраната на един беден човек за един ден (около 
2 лева). Те се умножават по пет молитви на ден и след това по броя месе- 
ци. Получава се сума от няколко хиляди лева, която трябва да се плати от 
семейството на покойния. Парите се дават на бедни хора. Младите имами 
отхвърлят тази практика - „това го махнах, това е нововъведение, това е 
измишльотина, това нашият пратеник не го е правил“, споделя имам от 
Гоцеделчевско. Същия проблем с обичая девир има и имам в Лъкинско, но 
там хората в региона държат да следват традицията. 

Друга отричана от имамите обичайна практика е да се прочете целият 
Коран при смърт на даден човек. Имам в гоцеделчевско село споделя, че е 
срещал трудности в опита си да отхвърли тези традиции. Според него това 
недоволство се е изживяло - „това нещо отмина. Вече влизат млади хора 
в джамията. Те знаят за какво става въпрос. Телевизора гледат, литера- 
тура има много. Това, което се е вършило, не е правилно. И сега никакви 
проблеми“. 

Като нововъведение се приема и обичаят при смърт за покойния да 
се тегли много пъти теспихът (молитвена броеница с 33 зърна), все едно 
човекът е казал тези молитви. Така според традицията се прощават про- 
пуснатите молитви. Според млад имам обаче „това не може да се прос- 
ти... това просто не става, това няма логика. Защото създателят казва 
„създадох хората и джиновете, за да ми правят ибадет“, а не цял живот 
да си яде и да си пие и накрая да му дадем дженнетя, да му дадем рая, не 
може, не става“. Затова той не изпълнява допълнителните обреди около 
погребението. 

В Лъкинско през 2008 г. назрява конфликт между местното мюсюлман- 
ско население и дошлият от друг регион имам. Според местната традиция 
преди самото погребение за присъстващите се прави ядене от овче месо с 
ориз. Новият имам смята това за неправилно изповядване на исляма. Мест- 
ните хора се отнасят негативно към опита му за реформа - „толкова години 
го правим така, така ще си го правим“ (с. Белица). 

Проблемно се оказва и погребването на мюсюлмани с български име- 
на. В редица райони имами отказват да погребват такива покойници според 
ислямския обред. Друг конфликтен обред е погребването на мюсюлмани, 
облечени и положени в ковчег, практика, наложена през социалистическия 
период, която обаче някои мюсюлмани в наши дни предпочитат: „Ходжа- 
та го казва, трябва с кефин на пръстта. Нашите това не го приемат, 
дърпат се. Не може някой да дойде и да ти налага това“ (с. Белица). В 
други селища (напр. с. Дебрен) обаче всички задължително се погребват с 
кефин. 

Широко разпространение сред българските мюсюлмани има мевли- 
дът, извършван при различни поводи - при помен на 52-ия ден от смъртта, 
при значими обществени събития, за рождения ден на пророка Мохамед. 
Възрастните хора държат на мевлида, но някои млади имами го отричат. 

През последните години настъпват промени и в облеклото на мюсюл- 
маните. Някои млади жени (основно съпруги или дъщери на учили в араб- 
ски държави мъже) започват да се обличат по арабски образец с дълга ед- 
ноцветна роба и хиджаб. Този модел на обличане е различен от местната 
мюсюлманска традиция. Обикновено повечето жени в селището продъл- 
жават да ходят с традиционното за региона женско облекло. По-възраст- 
ните жени масово носят забрадки и разновидност на шалварите. Няколко 
млади жени в Рудозем, които са следвали в Саудитска Арабия, започват да 
носят ниджаб, покриващ и лицето (Ghodsee 2007: 543). Широк обществен 
отзвук предизвиква изявеното от няколко ученички от Смолян и Девин же- 
лание да ходят забрадени на училище?. 

Промени настъпват и във външния облик на мъжете. Завърналите се 
от обучение в арабски страни младежи започват да носят бради. Носенето 
от вярващите на дълги бради се одобрява и от завършилия Висшия ис- 
лямски институт в София смолянски мюфтия, според когото това е едно 
от изискванията на исляма. То се основава на хадис от ГХ в., според който 
Мохамед е съветвал последователите си да подрязват мустаците си, но да 
оставят брадите си да растат (Илков 2010). Директорът на мюсюлманското 
училище в гр. Сърница носи дълга брада. С бради са и някои млади има- 
ми в Гоцеделчевско, Пазарджишко, Велинградско. Според учили в арабски 
университети мюсюлмани мъжете трябва да носят брада, тъй като и проро- 
кът Мохамед е бил с брада. В арабските университети се заимства позата 
за молитва на други ислямски школи - при българските мюсюлмани хана- 
фити тя е с по-събрани крака за молитва, а при другите - с по-отворени, 
различно е и поставянето на ръцете пред тялото при молитва. 

Част от практикувания традиционен ислям в България е използва- 
нето на муски, изготвени от ходжите за различни поводи. Тази практика 
се отрича от младите имами. Според главния мюфтия Мустафа Хаджи и 
празнуването на празника Гергьовден (Хъдерлез) излиза извън рамките на 
мюсюлманската обредност и не трябва да се извършва (Ghodsee 2010: 18). 

Реислямизация се наблюдава и по отношение на диетичните норми 
в исляма. Някои представители на средното поколение мюсюлмани, кои- 
то в миналото са консумирали алкохол и свинско месо, след време започ- 
ват да спазват забраната за тяхната употреба. В с. Брезница и гр. Джебел 
се откриват фирми, които произвеждат месни продукти само от телешко 


2 Вж. например статията: Радикалният ислям ли пали войната за забрадките у нас 
или да? - Фрог нюз, 29 февруари 2008. — http://frognews.bg/news_4364/Radikalniiat_isliam _ 
li раП уоіпаѓа га zabradkite и паз П1 da/ (31.10.2012). 

месо. Хората в Родопите масово отглеждат крави и консумират телешко от 
домашните си стопанства. Откриват се и магазини за халал месо (напр. в 
Кърджали). 

В Гоцеделчевско е прието животното за курбан да преспи в дома на 
човек, който дава курбан. Местен имам обаче казва на хората, че това не е 
по Корана. Самият той не е направил за баща си курбан на 52-ия ден след 
смъртта, защото според него това е практика на друга религия. В семей- 
ството му вече не се прави и ашура, защото според имама това е „no обичая 
на евреите. Не трябва да се оприличаваш на евреите“. 

В културата на българите мюсюлмани настъпват и други нововъведе- 
ния - някои жени не използват парфюм със спирт; започват да се използват 
четчици за зъби от дървесни влакна, наподобяващи четчицата на Пророка; 
на децата се дават нетипични за общността мюсюлмански имена (Кръсте- 
ва-Благоева, Благоев 2003: 51). 

Наблюденията ми показват, че новите форми на ислям се разпростра- 
няват основно при българите мюсюлмани. Очевидно те са свързани с про- 
блеми в идентичността. При турците в България, при които етническата 
идентификация е ясна и устойчива, базата за подобни религиозни реформи 
е по-несигурна. За проникването на радикални форми на ислям сред ром- 
ското население има публикувани материали в пресата. В потвърждение на 
тази теза например се посочва надписът на знаме в ромския квартал в Па- 
зарджик през 2003 г., гласящ „Държавата е халифат“. Знамето е поставено 
на къща, където се събират последователи на забранената ислямска орга- 
низация „Халифат“, проповядваща радикален ислям и джихад (Проданов 
2005: 29). В четири балкански страни (вкл. България) са идентифицирани 
дейци на египетската фундаменталистка организация „Ислямски джихад“ 
(Чуков 2004: 253). 

Международно изследване по проекта на Британската академия „Съ- 
временният ислям на Балканите““, проведено на териториите на Гърция, 
Босна и Херцеговина, Македония, Косово, България, Албания и Турция, 
също идентифицира салафитски влияния в България по отношение на об- 
лекло, полигамия и религиозност в някои „помашки села и ромски сели- 
ща“ (Йоктем 2011). Според авторите на изследването обаче османският 
културен контекст, ведно с комунизма и светския национализъм на исляма 
на Балканите, се оказват неплодородна почва за салафитските мисионери 
(Иоктем 2011). 

Роля за популяризирането на различни интерпретации на исляма иг- 
раят и разпространяваната религиозна литература, и редица мюсюлман- 
ски сайтове. Пример за такъв сайт е озаглавеният „Вяра и ислям“. В него 


3 АИФ УШ М 45, 1997 г., зап. Е. Троева. 
14 http://balkanmuslims.com/ (1.11.2012). 
5 http://muslima.hit.bg (1.11.2012). 

мюсюлманите се призовават стриктно да изпълняват религиозните си за- 
дължения. Освен разяснения на основни положения в ислямското веро- 
изповедание, сайтът изтъква предимствата на полигамията, на носенето 
на хиджаб и се обявява против снимането на мюсюлманките за паспорт с 
непокрити коси. На един от сайтовете, над снимка на жена с ниджаб (по- 
крито лице) се появява надписът „най-добрият подарък за мъжа е правед- 
ната мюсюлманка“1. В същия сайт се проповядва против празнуването от 
мюсюлмани на празниците Коледа, Нова година, Св. Валентин, носенето 
на мартеници, изпълняването на мевлид!”. В интернет пространството съ- 
ществуват сайтове на български в превод от арабски, които пропагандират 
стриктно придържане към форми на изповядване на исляма, приети в араб- 
ските държави. 


Ислямски организации в България 


Друга форма за разпространение на нови за България интерпретации 
на исляма са различни мюсюлмански организации. Една от първите, фон- 
дация „Иршад“, е основана през 1991 г. от Али Хайреддин и мюфтията 
Мустафа Алиш Хаджи (Хранев 2007). Организацията „Иршад“ се свързва 
с радикалната саудитска организация „Ал Уакф ал ислами“, която сключ- 
ва договор за спонсорство и дейност с тогавашния главен мюфтия Фикри 
Сали (Босаков 2010: 122). 

Фондацията „Ал Уакф ал ислами“ е регистрирана в България през 
1993 г Тя финансира изграждането на джамии в Разградско. През 1994 г. 
Дирекцията по вероизповеданията към Министерски съвет й отказва пре- 
регистрация. Един от дейците на фондацията, сириецът Муафак ал Асаад 
(съпругата му е от българо-мюсюлманския гр. Сърница) е собственик на 
сградата на училището в Сърница. В европейските джамии на организа- 
цията „Ал Уакф ал ислами“ се проповядва салафизъм. Част от атентато- 
рите от 11 септември са посещавали нейни семинари в Айдховен (Тавание 
2005). Поради този факт организацията е забранена в някои европейски 
страни (Божков 2006; Босаков 2010: 122—123). 

Фондация „Вяра“ е регистрирана с решение на Софийски градски съд 
на 16 юли 2002 г Организаторите й са завършили в Саудитска Арабия. 
Фондацията публикува беседи, които разпространява в цялата страна. 
През 2008 г. прокуратурата предявява иск за закриването й, тъй като про- 
повядвала идеи, чужди на традиционния ислям в България“. 


16 http://www.muslimabg.com/ (1.11.2012). 

17 http://muslimabg.com/16tema2.html (15.03.2011). 

18 ДАНС разби незаконна ислямска организация B Смолян, проповядваща салафизъм. 
— Информация на радио „Фокус“ — Смолян, 22 май 2008. — http://news.plovdiv24.bg/44551. 
html (1.11.2012). 

Друга организация, отново на българи мюсюлмани, е „Обединението 
за ислямско развитие и култура“ (ОИРК) в Смолян, основано през 2004 
г. от Ариф Абдуллах и Селви Шакиров. Голяма част от ръководителите 
на фондацията са завършили образованието си в Йордания и поддържат 
връзки със Саудитската световна асамблея на мюсюлманската младеж 
(СПодвее 2007: 542; Ghodsee 2010а). Подпомагани и от други ислямски He- 
правителствени организации, те организират курсове и семинари в Родо- 
пите, на които прокламират по-строги форми на изповядване на исляма. 
Имат сайт и вестник „Мюсюлманско общество“, чрез които се обявяват 
не само срещу употребата на свинско месо и алкохол, но и срещу тютю- 
нопушенето (Ghodsee 2010а). В интервю организаторът Ариф Абдуллах 
обяснява, че организацията им е съвсем различна от идеите на уахабизма 
и че самият той се чувства българин”. Фондацията има отделение за жени, 
което организира отделни семинари, като популяризира нов начин на обли- 
чане и по-консервативни полови роли за жените. През 2006 г. тя подкрепя 
искането на двете ученички от града да ходят със забрадки на училище 
(СПодзее 2007: 543—545). „Обединението за ислямско развитие и култура“ 
спонсорира музикантите от група „Вест“ - първата група в България, която 
изпълнява религиозни песни с ислямска насоченост и на български език. 
Музикалните изпълнения на групата „Вест“ включват различни стилове — 
арабски мотиви, класически елементи в съпровод на пиано, фолк. ОИРК 
организира палаткови лагери, летни младежки семинари, разпространява 
аудио- и видеокасети с лекции. 

Обединението също е спонсор на футболен клуб „Рудозем 2005“. От- 
борът става популярен с това, че играе с емблемата на организацията на 
фланелките си, в която присъства и полумесецът. След извършена проку- 
рорска проверка за заличаване на регистрацията на „Обединение за ислям- 
ско развитие и култура“ и с решение от декември 2008 г. на Смолянския 
окръжен съд е открито производство по нейната ликвидация”. 

Подобни организации се организират и в Мадан (Ghodsee 2010а). Ax- 
мадийската мюсюлманска организация „Джамаат Ахмадия“ в България е 
засвидетелствана на територията на Благоевград и Симитли (Босаков 2010: 
123). Във Велинград на 10 септември 2006 г. е учреден „Съюз на мюсюл- 
маните в България“. За председател е избран бившият софийски районен 
мюфтия Али Хайреддин. На срещата присъства и председателят на смо- 
лянското „Обединение за ислямско развитие и култура“ Ариф Абдуллах 
(Босаков 2010: 121—122). 


9 http://www.forum.bg-nacionalisti.org/index.php?topic=957.0;wap2 (1.11.2012). 
20 пир: /Лууууу.есоп.Бе/пеууз86028/агис1е159028/ (15.03.2011). 

Политиките 


Интересно е да се проследи как властите реагират на трансформации- 
те в религиозния живот на българските мюсюлмани. След първите години 
на прехода, когато в страната безпроблемно се регистрират различни мю- 
сюлмански организации, от средата на 90-те години на ХХ в. настъпва по- 
рестриктивен период. На част от организациите е отказана пререгистра- 
ция, към други интерес проявява прокуратурата. 

Широк дебат в обществото предизвиква искането на две ученички от 
икономическата гимназия в Смолян през 2006 г. да им бъде разрешено да 
носят забрадки в училище. Въпросът стига до държавната Комисия за за- 
щита от дискриминация, която решава, че забраната за носене на забрадки 
не представлява дискриминация“. 

През февруари 2007 г. при операция на ГДБОП и Национална служба 
„Сигурност“ е арестуван бившият софийски мюфтия Али Хайреддин, кой- 
то е обвинен в проповядване на уахабизъм и джихад (Хранев 2007; Йорда- 
нов 2010). Според обвиненията Хайреддин е свързан с йорданския граж- 
данин Ахмад Муса, който бе експулсиран от страната през 2000 г. заради 
създаване на структура на ислямската радикална организация „Мюсюл- 
мански братя“?. Следва акция на ДАНС и прокуратурата в селата Гърмен и 
Рибново през 2009 г., при която са задържани кметът на Гърмен и учителят 
по ислям в Рибново. След няколко часа те са освободени, без да им бъдат 
повдигнати обвинения (Босаков 2010: 174). 

През юни 2009 г. окръжната прокуратура в Пазарджик образува досъ- 
дебно производство за разследване дейността на поделение на организа- 
цията „Ал Уакф ал ислями“. На би 7 октомври 2010 г. е проведена акция 
на ДАНС и прокуратурата във Велинградско, Гоцеделчевско, Смолянско 
и Пазарджишко. Извършени са обиски в домове на имами и са иззети ре- 
лигиозна литература и компютри . Според обвиненията ходжата на гр. 
Сърница Саид Мутлу е ръководител на радикалните ислямисти в България 
(Петров 2010). Подобна операция е извършена и в гоцеделчевското село 
Лъжница, където обаче в знак на подкрепа към духовния си водач стотици 
селяни се събират пред къщата на имама (Илков 2010). Вестник „Струма“ 
съобщава, че жителите на с. Лъжница с жива верига 4 часа държат служи- 
тели на ДАНС за заложници заради акцията и не им позволяват с натоваре- 
ната, иззета при обиска литература да потеглят за София“. В рудоземската 


21 По въпроса за политиките към покриването на косите от мюсюлманките в други 
страни вж. Скот 2007. 

22 Бившият столичен мюфтия арестуван за пропаганда на радикален ислям у нас. 20 
февруари 2007. — Һїр://мууууу.уезїї.бр/1пдех.рһїит1?йа=40&о14=1008718 (1.11.2012). 

23 http://www.vesti.bg/index.phtml?tid=40&o0id=3313391 (1.11.2012). 

2 В. „Струма“: Какво се случи в село Лъжница. 7 октомври 2010. — http://www.vesti. 
bg/index.phtml?tid=40&0id=3313391 (1.11.2012). 

джамия над 60 имами от района подкрепят с декларация атакуваните от 
службите мюсюлмански духовници (Илков 2010). 

В началото на март 2011 г. зам.-главният прокурор Валери Първанов 
съобщава на пресконференция в Смолян, че експертизата за дейността на 
българския клон на ислямската организация „Ал Уакф ал ислями“ по иззе- 
тите през октомври 2010 г. материали показва, че е проповядвана „антиде- 
мократична идеология“. Изводите на прокуратурата са, че в Смолянско ив 
района на Благоевград има групи емисари, които са подчинени на ядрото в 
Пазарджик”. За лидер на организацията е сочен имамът от Сърница Саид 
Мутлу. През септември 2012 г. в пазарджишкия съд започва делото срещу 
13-те обвинени, сред които са районните мюфтии на Пазарджик и на Смо- 
лян, учител от белишкото с. Горно Краище и съпругата му, основателят на 
Съюза на мюсюлманите в България, имамите на гр. Сърница, с. Лъжни- 
ца, с. Аврамово, както и мюсюлмани от Рудозем, Смолян, Мадан, Сатовча, 
Благоевград (Начев 2012). Обвиненията на прокуратурата са за „налага- 
не на антидемократична идеология и отричане на всичко, несъобразено с 
идеологията на салафизма, и за ръководене и членуване в радикална орга- 
низация“. При всяко от заседанията на съда пред сградата му се събират 
мюсюлмани в подкрепа на своите религиозни лидери. Прави впечатление, 
че повечето от мъжете мюсюлмани са с бради, жените — с хиджаб, а някои 
носят ниджаб?°. Организирани са и контра-протести на националистиче- 
ски организации. Според защитен свидетел по делото, служител на ДАНС, 
българската клетка на организацията „Ал Уакф ал ислами“ е получавала 
финансиране от Саудитска Арабия, като целта й е била ислямизиране на 
страната, процес особено видим в ромския квартал „Изток“ в Пазарджик. 
Други свидетели по делото се отказват от показанията, които са дали на 
предната фаза в процеса”. Главно мюфтийство излиза с протестна декла- 
рация по повод повдигнатите обвинения“. Процесът съвпада по време с 
масови протести в ислямския свят, предизвикани от американския филм 
„Невинността на мюсюлманите“ и карикатури във френски вестник, осми- 
ващи пророка Мохамед, както и със следствието за извършения терористи- 
чен акт срещу израелски граждани в Бургас през юли 2012 г. 

До времето на написване на настоящия текст няма осъдителни при- 
съди за разпространение на радикален ислям от български граждани. Ак- 


25 Емисари насаждали междуетническа агресия. 9 март 2011. - http://www.vesti.bg/ 
іпаех.рћт1?014=40&014=3667591 (1.11.2012). 

26 рир://мууултефароо!Бге/родопчани-възродителният-процес-никога-не-е-спирал- 
news197691.html (26.09.2012). 

27 http://www.vesti.bg/index.phtm]?tid=40&o0oid=5163671 (28.09.2012). 

% рир://вепту Бе .пе/Бе/сотропеп/сощепИагис!е/39-2009-09-17-15-33-08/2803- 
deklaratziya-na-glavno-myuftiistvo-na-myusyulmansko-izpovedanie-v-republika-balgariya-po- 
povod-povdignatite-obvineniya-sreshtu-13-te-balgarski-grazhdani-izpovyadvashti-islyama-ot- 
okrazhna-prokuratura-pazardzhik.html (1.11.2012). 

циите на силите за сигурност срещу имамите и процесът срещу тях обаче 
предизвикват силно недоволство в средите на българските мюсюлмани, 
страх от нов „възродителен процес“ и опасения сред населението с друго 
вероизповедание за създаване на междурелигиозно напрежение. От друга 
страна, популяризирането на представата за съществуваща заплаха от ра- 
дикален ислям се инструментализира от самите мюсюлмани в борбата им 
за надмощие в Главно мюфтийство. 


Заключение 


Названието „радикален ислям“ в медийното пространство се употре- 
бява широко и недиференцирано: както за използване на традиционно об- 
лекло от мюсюлманките в някои селища (напр. в с. Рибново), така и за ис- 
канията за установяване на халифат (напр. в Пазарджик). Стремежът към 
опознаване на собствената религия (исляма) често се тълкува от макрооб- 
ществото като отчужденост от българската нация, макар в много случаи 
това да не отговаря на настроенията на самите мюсюлмани. От друга стра- 
на, фундаменталистката интерпретация на религията влиза в противоре- 
чие със светското обществено устройство поради различното разбиране за 
публично и частно, за изявата на религиозната идентичност, за допускане- 
то на другост, за властовите позиции в семейството. 

Мюсюлманите в България от различни региони, етнически групи, 
възрасти, с различно образование и социално положение имат различно 
виждане за това какво представлява „истинският ислям“. Отличаващите 
се една от друга интерпретации често водят до взаимни обвинения за „от- 
клонения“. Като такива обикновено са сочени крайностите в двете им из- 
мерения — фундаментализъм и секуларизъм. Всъщност многообразието на 
практикувания ислям показва, че ислямът в България, както и по света, 
има много лица. В страната има светски ориентирани мюсюлмани, има 
религиозни хора, практикуващи исляма според традициите на региона, 
има и мюсюлмани, повлияни от салафизма. Проблемът е, че често някоя 
от характеристиките на отделна интерпретация на исляма се извежда като 
определяща цялостния облик на тази религия и на нейните последователи. 

